ΓΡΑΠΤΗ ΕΡΩΤΗΣΗ E-1187/98

υποβολή: Richard Corbett (PSE) προς την Επιτροπή

(29 Απριλίου 1998)

Θέμα: Επιπτώσεις αργιών των τραπεζών στις ΗΠΑ στις ενδοκοινοτικές τραπεζικές συναλλαγές

Γνωρίζει η Επιτροπή ότι ορισμένες εμπορικές τράπεζες στο Ηνωμένο Βασίλειο δεν πιστώνουν ποσά που μεταβιβάζονται από ένα άλλο κράτος μέλος στο λογαρισμό του πελάτη τους την επομένη της λήψης της αυτών των κεφαλαίων, όπως γίνεται συνήθως, όταν τέτοιες μέρες συμπίπτουν με τις αργίες τραπεζών στις ΗΠΑ; Σ' αυτές τις περιπτώσεις, τα ποσά, τα οποία ήδη βρίσκονται στην κατοχή της τράπεζας, πιστώνονται μόνο στον πελάτη την πρώτη εργάσιμη ημέρα μετά την αμερικανική αργία των τραπεζών (γεγονός το οποίο συμβαίνει μόνο μερικές μέρες αργότερα κατά τα σαββατοκύριακα και τις αντίστοιχες μέρες αργίας των τραπεζών στο Ηνωμένο Βασίλειο).

Συμφωνεί επίσης η Επιτροπή με το ότι η μεταβίβαση ποσών από το ένα κράτος μέλος της ΕΕ σε ένα άλλο δεν θα πρέπει να επηρεαστεί από μια τραπεζική αργία σε μια τρίτη χώρα;

Αν όχι, πώς δικαιολογεί μια τέτοια κατάσταση;

Θα αλλάξει αυτό το καθεστώς με την εισαγωγή του ευρώ;

Απάντηση του κ. Monti εξ ονόματος της Επιτροπής

(13 Ιουλίου 1998)

Στις 27 Ιανουαρίου 1997, το Ευρωπαϊκό Κοινοβούλιο και το Συμβούλιο ενέκριναν την οδηγία 97/5/ΕΚ για τις διασυνοριακές μεταφορές πιστώσεων(1). Η οδηγία ισχύει για διασυνοριακές μεταφορές πιστώσεων ως 50.000 ECU (και 50.000 ευρώ από την 1η Ιανουαρίου 1999) και τα αντίστοιχα ποσά σε εθνικά νομίσματα των κρατών μελών. Θα αρχίσει να ισχύει στις 14 Αυγούστου 1999, αλλά τα κράτη μέλη υποσχέθηκαν ότι θα καταβάλουν κάθε προσπάθεια ώστε η έναρξη ισχύος της να αρχίσει την 1η Ιανουαρίου 1999.

Το άρθρο 6 της οδηγίας προβλέπει ότι το ίδρυμα του εντολέα υποχρεούται να εκτελέσει τη διασυνοριακή μεταφορά πιστώσεως εντός της προθεσμίας που έχει συμφωνήσει με τον εντολέα. Ελλείψει τέτοιας προθεσμίας προβλέπεται, μεταξύ άλλων ότι στο τέλος της πρώτης εργάσιμης για τις τράπεζες ημέρας μετά την ημερομηνία κατά την οποία το ποσό πιστώθηκε στο λογαριασμό του ιδρύματος του δικαιούχου, αν το ποσό δεν έχει πιστωθεί στο λογαριασμό του δικαιούχου, το ίδρυμα του δικαιούχου τον αποζημιώνει. (Άρθρο 6, παράγραφος 1, 2η πρόταση της οδηγίας). Αυτό σημαίνει, ότι στην περίπτωση που ανέφερε το Αξιότιμο Μέλος του Κοινοβουλίου, οι βρετανικές τράπεζες, εκτός αν έχουν συμφωνήσει διαφορετικά με τους πελάτες τους, θα πρέπει να διαθέτουν τα σχετικά ποσά στους δικαιούχους την επόμενη ημέρα μετά την παραλαβή των κεφαλαίων στο πλαίσιο μιας μεταφοράς πίστωσης. Μολονότι ο όρος "εργάσιμη ημέρα για τις τράπεζες" δεν ορίζεται στην οδηγία, η Επιτροπή έχει την άποψη ότι θα πρέπει να καθοριστεί με αναφορά στους κανονισμούς ή τις πρακτικές των τραπεζικών αργιών στην χώρα όπου είναι εγκατεστημένη η αποδέκτρια τράπεζα. Στην περίπτωση που περιγράφεται από το Αξιότιμο Μέλος του Κοινοβουλίου αυτό σημαίνει ότι ισχύουν οι κανόνες για τις βρετανικές αργίες και ότι δεν θα πρέπει να υπολογίζονται οι αργίες των αμερικανικών τραπεζών. Ωστόσο, αυτό δεν επιλύει αυτομάτως το πρόβλημα που θέτει το Αξιότιμο Μέλος του Κοινοβουλίου δεδομένου ότι η περίοδος για την μεταφορά της οδηγίας 97/5/ΕΚ (14 Αυγούστου 1999) δεν έχει ακόμη λήξει. Πάντως, τα κράτη μέλη υποσχέθηκαν ότι θα καταβάλουν κάθε προσπάθεια για να αρχίσει να ισχύει η οδηγία την 1η Ιανουαρίου 1999 και η Επιτροπή καταβάλει προσπάθειες για να επιτύχει την ταχύτερη δυνατή μεταφορά της.

(1) ΕΕ L 43, 14.2.1997.